

**ข้อบังคับมหาวิทยาลัยธรรมศาสตร์**

**ว่าด้วยการร่วมลงทุนเพื่อประโยชน์แก่กิจการของมหาวิทยาลัย พ.ศ. ๒๕๖๓**

\_\_\_\_\_\_\_\_\_\_\_\_\_\_\_\_\_\_\_\_\_\_

 ด้วยพระราชบัญญัติการร่วมลงทุนระหว่างรัฐและเอกชชน พ.ศ. ๒๕๖๒ มาตรา ๗ วรรคหนึ่ง (๙) และวรรคสอง ได้บัญญัติให้หน่วยงานของรัฐซึ่งจะร่วมลงทุนในโครงการร่วมลงทุนในกิจการการศึกษา
และกิจการเกี่ยวเนื่องที่จำเป็นเพื่อให้บรรลุวัตถุประสงค์ของการดำเนินกิจการการศึกษาอันเป็นภารกิจ
ของมหาวิทยาลัยธรรมศาสตร์ซึ่งเป็นหน่วยงานของรัฐที่ต้องปฏิบัติตามพระราชบัญญัติดังกล่าว

 อาศัยอำนาจตามความในมาตรา ๑๔ วรรคหนึ่ง (๕) และวรรคสองแห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยธรรมศาสตร์ได้มีมติในการประชุมครั้งที่ ๔/๒๕๖๓ เมื่อวันที่ ๑๘ พฤษภาคม ๒๕๖๓ เห็นชอบให้ออกข้อบังคับไว้ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการร่วมลงทุน
เพื่อประโยชน์แก่กิจการของมหาวิทยาลัย พ.ศ. ๒๕๖๓”

 **ข้อ ๒** ข้อบังคับนี้ให้ใช้บังคับตั้งแต่ถัดจากวันประกาศเป็นต้นไป

 **ข้อ ๓** ในข้อบังคับนี้

 “มหาวิทยาลัย” หมายความว่า มหาวิทยาลัยธรรมศาสตร์

 “อธิการบดี” หมายความว่า อธิการบดีมหาวิทยาลัยธรรมศาสตร์

 “หัวหน้าส่วนงาน” หมายความว่า คณบดี ผู้อำนวยการสถาบัน สำนักงาน หรือส่วนงาน
ที่เรียกชื่ออย่างอื่นที่มีฐานะเทียบเท่าคณะ สถาบัน หรือสำนักงาน

 “ส่วนงาน” หมายความว่า ส่วนงานของมหาวิทยาลัยที่เป็นคณะ วิทยาลัย สถาบัน สำนักงาน
หรือส่วนงานที่เรียกชื่ออย่างอื่นที่มีฐานะเทียบเท่า คณะ วิทยาลัย สถาบัน หรือสำนักงาน

 “โครงการ” หมายความว่า โครงการลงทุนของรัฐในกิจการที่หน่วยงานของรัฐหน่วยงานใดหน่วยงานหนึ่งหรือหลายหน่วยงานรวมกันมีหน้าที่และอำนาจต้องทำตามกฎหมายหรือกฎ หรือที่มีหน้าที่
และอำนาจต้องทำตามวัตถุประสงค์ในการจัดตั้ง

 “ร่วมลงทุน” หมายความว่า ร่วมลงทุนกับเอกชนไม่ว่าโดยวิธีใดโดยวิธีการอนุญาต
หรือให้สัมปทานหรือให้สิทธิไม่ว่าในลักษณะใด เพื่อดำเนินกิจการที่เกี่ยวกับหรือต่อเนื่องกับกิจการ
ของมหาวิทยาลัยหรือนำผลการค้นคว้าวิจัยไปเผยแพร่หรือหาประโยชน์เพื่อเป็นรายได้ของมหาวิทยาลัย

 “โครงการร่วมลงทุน” หมายความว่า โครงการที่มีการร่วมลงทุน

  **ข้อ ๔** การร่วมลงทุนของมหาวิทยาลัยธรรมศาสตร์ ให้เป็นไปตามที่กำหนดในข้อบังคับนี้
เว้นแต่ในกรณีที่ข้อบังคับใดกำหนดเกี่ยวกับการร่วมลงทุนของมหาวิทยาลัยธรรมศาสตร์ไว้โดยเฉพาะ
และมีหลักเกณฑ์ที่มีมาตรฐานในการร่วมลงทุนเป็นไปตามเป้าประสงค์ตามกฎหมายว่าด้วยการร่วมลงทุนระหว่างรัฐและเอกชน

 กรณีการร่วมลงทุนที่เป็นการใช้และจัดหาประโยชน์ในที่ราชพัสดุของมหาวิทยาลัย ธรรมศาสตร์ให้เป็นไปตามกฎหมายว่าด้วยที่ราชพัสดุ

 **ข้อ ๕** ภายใต้วัตถุประสงค์ของมหาวิทยาลัย ในการร่วมลงทุนของมหาวิทยาลัยกับเอกชน
ต้องคำนึงถึงเป้าประสงค์และต้องดำเนินการตามหลักการ ดังต่อไปนี้

 (๑) ความสอดคล้องกับแผนการจัดทำโครงการร่วมลงทุน

 (๒) ความเป็นหุ้นส่วนระหว่างรัฐและเอกชน ซึ่งต้องมีการจัดสรรความเสี่ยงและผลประโยชน์
ตอบแทนให้แก่เอกชนอย่างเป็นธรรม โดยคำนึงความสำเร็จของโครงการร่วมลงทุนและความคุ้มค่า
ในการดำเนินโครงการร่วมลงทุน

 (๓) การรักษาวินัยการเงินการคลังของรัฐ

 (๔) การใช้ความรู้ ความสามารถ ความเชี่ยวชาญ และนวัตกรรมของเอกชนในการให้บริการสาธารณะของโครงการร่วมลงทุน และการถ่ายทอดความรู้ ความสามารถ และความเชี่ยวชาญไปยังหน่วยงานและบุคลากรของภาครัฐ

 (๕) ความโปร่งใสและตรวจสอบได้ในการจัดทำและดำเนินโครงการร่วมลงทุน
รวมถึงกระบวนการตัดสินใจที่เกี่ยวข้อง

 (๖) สิทธิและประโยชน์ของผู้รับบริการจากโครงการร่วมลงทุน

  **ข้อ ๖** เพื่อความชัดเจน ความเป็นไปได้และความโปร่งใส ก่อนการดำเนินการโครงการ
ร่วมลงทุนต้องมีการระบุมูลค่าของโครงการร่วมลงทุน

 โครงการร่วมลงทุนที่มีมูลค่าตั้งแต่หนึ่งพันล้านบาทขึ้นไป ให้ดำเนินการตามหลักเกณฑ์ วิธีการและเงื่อนไขที่กำหนดไว้ในกฎหมายว่าด้วยการร่วมลงทุนระหว่างรัฐและเอกชน

  **ข้อ ๗** ในการเสนอโครงการที่จะให้มีการร่วมลงทุน มหาวิทยาลัยหรือส่วนงานที่เป็นหน่วยงานเจ้าของโครงการต้องจัดทำเอกสารการศึกษาและวิเคราะห์โครงการเสนอต่อคณะกรรมการโครงการร่วมลงทุนเพื่อพิจารณาให้ความเห็น

 เอกสารตามวรรคหนึ่งอย่างน้อยต้องประกอบด้วย

 (๑) ความเป็นมาของโครงการ หลักการและเหตุผลในการจัดทำโครงการ
รวมถึงความสอดคล้องกับกิจการ กลยุทธ์ หรือทิศทางของมหาวิทยาลัยในแผนการจัดทำโครงการร่วมลงทุน

 (๒) สาระสำคัญของโครงการ

 (๓) ความพร้อมในการจัดทำและดำเนินโครงการที่แสดงให้เห็นถึงผลกระทบต่อความสำเร็จ
ของโครงการ

 (๔) ความเป็นไปได้ของโครงการ

 (๕) ความเสี่ยงของโครงการ

 (๖) ทางเลือกและรูปแบบการร่วมลงทุนระหว่างมหาวิทยาลัยและเอกชน ทั้งนี้ ให้ระบุเหตุผล
และความจำเป็น ข้อดีและข้อเสีย และประโยชน์ที่มหาวิทยาลัยหรือส่วนงานจะได้รับ

 (๗) การจัดสรรหาหน้าที่และความรับผิดชอบ การจัดสรรความเสี่ยง และการแบ่งผลประโยชน์ตอบแทนระหว่างรัฐและเอกชนโดยคำนึงถึงการให้เอกชนใช้ความรู้ ความสามารถ ความเชี่ยวชาญ
และนวัตกรรมในโครงการร่วมลงทุน

 (๘) ความพร้อมของมหาวิทยาลัยหรือส่วนงานในส่วนที่เกี่ยวข้อง

  **ข้อ ๘** ให้คณะกรรมการโครงการร่วมลงทุนพิจารณาเสนอความเห็นโดยเร็ว
แต่ทั้งนี้ ต้องไม่เกิน ๖๐ วัน เว้นแต่กรณีจำเป็นอาจให้นายกสภามหาวิทยาลัยเป็นผู้พิจารณาขยายระยะเวลาดำเนินการได้อีกครั้งละไม่เกิน ๓๐ วัน

  **ข้อ ๙** ให้มหาวิทยาลัยหรือส่วนงานที่เป็นหน่วยงานเจ้าของโครงการร่วมลงทุนนำเสนอโครงการร่วมลงทุนต่อคณะกรรมการโครงการร่วมลงทุนก่อน เมื่อคณะกรรมการโครงการร่วมลงทุนพิจารณาให้ความเห็นชอบแล้ว ให้สภามหาวิทยาลัยหรืออธิการบดีเป็นผู้พิจารณาตามมูลค่าในโครงการร่วมลงทุนที่กำหนดไว้ในข้อบังคับนี้

  **ข้อ ๑๐** ให้อธิการบดีมีอำนาจพิจารณาอนุมัติโครงการร่วมลงทุนที่มีมูลค่าไม่เกิน
สองร้อยล้านบาท

 กรณีโครงการร่วมลงทุนที่มีมูลค่าเกินกว่าที่กำหนดไว้ในวรรคหนึ่ง ให้สภามหาวิทยาลัย
เป็นผู้มีอำนาจพิจารณาอนุมัติ

 **ข้อ ๑๑** เมื่อสภามหาวิทยาลัยหรืออธิการบดีผู้อนุมัติโครงการพิจารณาให้ความเห็นชอบ
ของโครงการร่วมลงทุนแล้ว ให้มหาวิทยาลัยหรือส่วนงานที่เป็นหน่วยงานเจ้าของโครงการดำเนินการ
เพื่อจัดให้มีการลงนามในสัญญาร่วมลงทุนกับเอกขนที่ได้รับความเห็นชอบ

 ให้อธิการบดีหรือผู้ได้รับมอบอำนาจเป็นผู้แทนมหาวิทยาลัยในการลงนามในสัญญาร่วมลงทุน

 **ข้อ ๑๒** ให้สภามหาวิทยาลัยแต่งตั้งคณะกรรมการโครงการร่วมลงทุนขึ้นคณะหนึ่ง ประกอบด้วย

 (๑) กรรมการสภามหาวิทยาลัยผู้ทรงคุณวุฒิ เป็นประธานกรรมการ

 (๒) ผู้ทรงคุณวุฒิด้านการบริหาร เป็นกรรมการ

 (๓) ผู้ทรงคุณวุฒิด้านการเงินหรือการลงทุน เป็นกรรมการ

 (๔) ผู้ทรงคุณวุฒิด้านการศึกษา เป็นกรรมการ

 (๕) ผู้ทรงคุณวุฒิด้านกฎหมาย เป็นกรรมการ

 (๖) ผู้ทรงคุณวุฒิด้านเศรษฐศาสตร์ เป็นกรรมการ

 (๗) รองอธิการบดีที่ดูแลกองแผนงาน เป็นกรรมการ

 (๘) รองอธิการบดีที่ดูแลกองคลัง เป็นกรรมการและเลขานุการ

 ให้ผู้อำนวยการกองคลังและเจ้าหน้าที่กองคลังอีกคนหนึ่งเป็นผู้ช่วยเลขานุการ

 ให้กรรมการผู้ทรงคุณวุฒิตามวรรคหนึ่ง มีวาระการดำรงตำแหน่งคราวละ ๒ ปี
นับแต่วันที่มีคำสั่งแต่งตั้งจากสภามหาวิทยาลัย

 **ข้อ ๑๓** ให้คณะกรรมการโครงการร่วมลงทุนมีอำนาจหน้าที่ ดังต่อไปนี้

 (๑) กำหนดนโยบายและทิศทางการดำเนินงานของโครงการร่วมลงทุนทั้งหมด
ของมหาวิทยาลัย

 (๒) พิจารณาและให้ความเห็นชอบโครงการร่วมลงทุนก่อนนำเสนออธิการบดี
หรือสภามหาวิทยาลัย

 (๓) กำกับดูแลและติดตามโครงการร่วมลงทุนทั้งหมดของมหาวิทยาลัย

 (๔) ตีความหรือวินิจฉัยกรณีมีปัญหาว่าการใดเป็นโครงการร่วมลงทุน

 (๕) พิจารณาให้ความเห็นประกอบการเข้าดำเนินโครงการร่วมลงทุนหรือมอบให้ผู้อื่น
เข้าดำเนินโครงการร่วมลงทุนเป็นระยะเวลาชั่วคราว แก้ไขสัญญาร่วมลงทุน หรือบอกเลิกสัญญาร่วมลงทุน

 (๖) ดำเนินการเกี่ยวกับโครงการร่วมทุนตามที่สภามหาวิทยาลัยมอบหมาย

 (๗) แต่งตั้งคณะอนุกรรมการหรือผู้เชี่ยวชาญเพื่อทำหน้าที่พิจารณาตรวจสอบ
หรือให้ความเห็นในการร่วมลงทุนแต่ละโครงการ

  **ข้อ ๑๔** เมื่อได้มีการลงนามในสัญญาร่วมลงทุนแล้ว ให้สภามหาวิทยาลัยหรืออธิการบดีผู้อนุมัติโครงการแต่งตั้งคณะกรรมการกำกับติดตามการดำเนินรายโครงการขึ้นคณะหนึ่ง เพื่อทำหน้าที่ดังนี้

 (๑) กำกับดูและติดตามการดำเนินงานให้เป็นไปตามสัญญาร่วมทุน

 (๒) ให้หน่วยงานเจ้าของโครงการ เอกชนคู่สัญญา หรือหน่วยงานของรัฐที่เกี่ยวข้องกับโครงการชี้แจ้ง แสดงความเห็น หรือจัดส่งข้อมูลหรือเอกสารที่เกี่ยวข้อง

 (๓) รายงานผลการดำเนินงาน ความคืบหน้า ปัญหา และแนวทางการแก้ไขในการดำเนินงาน
รายโครงการร่วมลงทุนต่อสภามหาวิทยาลัยหรืออธิการบดีผู้อนุมัติโครงการ

 (๔) รายงานผลการดำเนินงาน ความคืบหน้า ปัญหา และแนวทางการแก้ไขในการดำเนินโครงการร่วมลงทุนตามที่กำหนดในสัญญาร่วมลงทุนต่อสภามหาวิทยาลัย อย่างน้อยหกเดือนต่อหนึ่งครั้ง

 (๕) พิจารณาเสนอแนะแนวทางการแก้ไขปัญหาที่อาจเกิดขึ้นจากการดำเนินโครงการ
ร่วมลงทุนตามที่กำหนดในสัญญาร่วมลงทุนต่อหน่วยงานเจ้าของโครงการ

 **ข้อ ๑๕** ในกรณีที่ปรากฏว่าหน่วยงานเจ้าของโครงการละเลยหรือไม่ปฏิบัติตามเงื่อนไข
ข้อผูกพันของสัญญาร่วมลงทุนโดยไม่มีเหตุอันสมควร ให้คณะกรรมการกำกับติดตามการดำเนินงาน
รายโครงการทำรายงานพร้อมด้วยความเห็นเสนอต่อสภามหาวิทยาลัยหรืออธิการบดีผู้อนุมัติโครงการ
เพื่อสั่งการให้หน่วยงานเจ้าของโครงการดำเนินการตามสัญญาร่วมลงทุน

 **ข้อ ๑๖** ในกรณีที่มีเหตุผลความจำเป็นเพื่อประโยชน์ของมหาวิทยาลัย ให้อธิการบดี
โดยความเห็นชอบจากสภามหาวิทยาลัยหรืออธิการบดีผู้อนุมัติโครงการมีอำนาจพิจารณาดำเนินการ
อย่างใดอย่างหนึ่งหรือหลายอย่างดังต่อไปนี้ เพื่อแก้ไขปัญหาที่เกิดขึ้น

 (๑) เข้าดำเนินโครงการร่วมลงทุนหรือมอบให้ผู้อื่นเข้าดำเนินโครงการร่วมลงทุน
เป็นระยะเวลาชั่วคราว

 (๒) แก้ไขสัญญาร่วมลงทุน

 (๓) บอกเลิกสัญญาร่วมลงทุน

 ในกรณีที่เหตุเกิดจากการใช้อำนาจตามวรรคหนึ่งไม่ได้มาจากความผิดของเอกชนคู่สัญญา
ให้หน่วยงานเจ้าของโครงการจ่ายค่าชดเชยแก่เอกชนคู่สัญญาอย่างเป็นธรรม

  **ข้อ ๑๗** ให้คณะกรรมการโครงการร่วมลงทุน คณะกรรมการกำกับติดตามการดำเนินงาน
รายโครงการ หรือคณะอนุกรรมการ ได้รับเบี้ยประชุมตามที่อธิการบดีกำหนดโดยความเห็นชอบ
ของสภามหาวิทยาลัย

  **ข้อ ๑๘** โครงการร่วมลงทุนใดที่ดำเนินการได้อยู่ก่อนข้อบังคับนี้จะมีผลใช้บังคับ ให้ดำเนินการตามกฎหมาย ข้อบังคับ หรือระเบียบที่เกี่ยวข้องต่อไป

  **ข้อ ๑๙** ให้อธิการบดีเป็นผู้รักษาการตามข้อบังคับนี้

 ประกาศ ณ วันที่ ๑๙ พฤษภาคม พ.ศ. ๒๕๖๓

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย